18 vas vir besit van beskermde vetplante | Netwerk24
Woensdag omstreeks 17:30 is vier mense op die Swawelskloof-plaas, R43, Worcester in hegtenis geneem nadat Conophytum ficiforme, 'n bedreigde plantspesie, in hul besit gevind is. Die waarde is R500 000, luidens 'n polisieverklaring.
Om 23:40 dieselfde dag het die polisie in Philadelphia inligting ontvang oor 'n verdagte blou VW Polo met 'n CV-registrasienommer by die N7-Engen-vulstasie.
Van die beskermde plante wat deur die polisie gevind is.
Van die beskermde plante van naderby gesien.
Kapt. FC van Wyk, polisiewoordvoerder, sê die motor is gestop en deursoek toe 'n sak met bedreigde Conophytum-vetplante gevind is. Die motor se drie insittendes is van die Bitterfontein-gebied. Hulle is in hegtenis geneem op aanklag van die besit van bedreigde spesies flora.
Donderdag om 07:30, weer by die Swawelskloof-plaas, is ses mense vir onwettige betreding betrap met dieselfde bedreigde plante hul besit. Die waarde van die vonds is onbekend.
Om 21:00 gedurende 'n gesamentlike operasie van die polisie in Vanrhynsdorp en Nuwerus is nog vyf mense met die vetplante in hul besit op die N7 in Vanrhynsdorp betrap.
Volgens Van Wyk sal al die mense Maandag in die hof verskyn op aanklag van die besit van flora sonder geldige dokumentasie en die besit van beskermde flora.